SAUK-selfsensuur: ‘ANC pluk die wrange vrugte van sy eie geskiedenis’Argieffoto Die VF Plus het Woensdag gesê die SAUK se omstrede besluit, om nie meer beeldmateriaal van gewelddadige betogings te vertoon nie, dui daarop die ANC pluk die wrange vrugte van sy eie geskiedenis. “Nie net die geskiedenis soos dit plaasgevind het nie, maar ook soos dit in skoolboeke geïdealiseer word,” het dr. Wynand Boshoff, die party se Noord-Kaapse leier en woordvoerder van onderwys, in ŉ verklaring gesê. Boshoff het gesê die jeugopstande van 1976 was ŉ vernietigingstog, waarvan Suid-Afrikaanse onderwys tot vandag toe nie herstel het nie. Hy het gesê nie net infrastruktuur is vernietig nie, maar ook ŉ leerkultuur. “Die slagspreuk Liberation before Education het ŉ hele geslag geleer dit is deugsaam om skoolgesag te ondermyn, om daarop aan te dring om te slaag, ongeag prestasie en dat dit ŉ heldedaad is om van die skool af weg te bly.” Volgens Boshoff het dit later ŉ bevrydingsdoelwit geword om die land onregeerbaar te maak en moes geleenthede tot selfverbetering vernietig word as dit van die “gehate staat” afkomstig was. Hy het gesê ekonomiese vernietiging deur stakings, boikotte en sanksies, is as eerbare bevrydingsdade beskou. “Het daardie leiers ooit gedink hoe jy ŉ land regeer waarvan die burgers geleer is dit is edel om te weier om vir dienste te betaal? Die ergste is dat nog ŉ geslag kinders na 1994 op skool geleer word van hierdie ‘heroïese’ stryd. As ŉ korrupte en onbekwame regering in die lewering van dienste misluk, is die jeug nie opgevoed om skouer aan die wiel te sit en self iets op te bou nie. Hulle het geleer brand en breek gee jou die moreel-verhewe posisie,” het hy bygevoeg. Boshof het gesê die SABC mag korrek wees in sy waarneming dat publisiteit geweld aanblaas. “Die regering van P.W. Botha was dalk in die jare rondom 1980 korrek met dieselfde waarneming. In 2016 gaan dit egter net so nutteloos wees om die gevaarligte toe te plak as wat dit in 1986 was.” Die VF Plus doen ŉ beroep op gemeenskappe om na hul eie belang en geriewe om te sien. “Eers wanneer gemeenskappe hul lot uit die hande van die regering met sy toksiese verlede neem en in hul eie hande plaas, sal Suid-Afrika ŉ beter plek word,” het Boshoff gesê.